text: Ingen rustur på Syddansk Universitet
  31 august 2012 kl. 09.51
  Traditionelt starter de nye studerende på universitetet med en social rustur på et par dage. Men det gælder ikke dem, der skal studeree erhvervsøkonomi på Syddansk Universitet i Esbjerg.
  De 60 nye studerende bliver straks mødt af en udfordring.
  - Vi vil gerne vaccinere dem med entreprenørskab, så de helt fra starten vænnes til at tænke i forretningsideer og får blik for, hvor der kan være muligheder for at starte rentable virksomheder, siger professor Torben Bager.
  - Offshore-industrien i Esbjerg er inde i en voldsom ekspansion, så vi vil bede de studerende om at undersøge, hvilke andre forretningsmuligheder der kan opstå i kølvandet på ekspansionen. Det kan for eksempel være en god idé at skabe netværk og aktiviteter for de mange udenlandske offshore-medarbejdere, som befinder sig i byen i nogle måneder ad gangen, siger Torben Bager. 
  De studerende begynder på mandag.
  